10 coses que cal saber sobre Miralem Pjanić
Repassem algunes de les curiositats del segon bosnià de la història del Barça
Miralem Pjanić s’ha convertit en nou jugador del Barça i reforçarà la plantilla blaugrana a partir de la temporada 2020/21. A continuació, et presentem 10 curiositats sobre el bosnià que t’ajudaran a conèixer-lo més en detall.
1) Va néixer el 2 d’abril del 1990, just tres dies abans de la final de la Copa del Rei 1989/90, en què el Barça va vèncer per 2-0 al Reial Madrid, gràcies als gols de Guillermo Amor i Julio Salinas.
2) Pjanić va començar a jugar a futbol gràcies al seu pare, Fahrudin, que era jugador de l’FK Drina Zvornik de la tercera divisió Iugoslava. A punt d’esclatar la Guerra de Bòsnia, el seu pare va aconseguir un contracte amb un equip semiprofessional de Luxemburg, que li va permetre escapar i viure fora de perill amb Miralem, quan encara era un nadó, i la seva dona.
Pjanić és el tercer jugador que més partits ha disputat en tota la història amb la selecció bosniana. Foto: nfsbih.ba
3) El migcampista va jugar en les categories inferiors de la selecció de Luxemburg, però ha acabat disputant tota la seva trajectòria a la selecció bosniana. De fet, és el tercer jugador que més partits ha disputat en tota la història (92) i el sisè que més gols ha anotat (15).
4) Pjanić va debutar a la Champions League contra el Barça. Ho va fer el 24 de febrer del 2009 amb la samarreta de l’Olympique de Lió a l’anada dels vuitens de final. El partit va acabar 1-1 a terres franceses, però els blaugrana es van imposar per 5-2 a la tornada al Camp Nou.
Pjanić va debutar a la Champions en un Olympique de Lió-Barça el 24 de febrer del 2009
5) Durant la seva trajectòria futbolística, Pjanić ha disputat set partits contra el Barça: un amb el Lió, dos amb la Roma i quatre amb la Juventus. El balanç és d’una victòria, tres empats i tres derrotes.
6) És el segon jugador en tota la història del Club que ha nascut a Bòsnia Hercegovina. Abans ho va fer Meho Kodro, que va ser blaugrana durant la temporada 1995/96.
Meho Kodro, culer la temporada 1995/96, va ser el primer blaugrana nascut a Bòsnia Hercegovina. Foto: Arxiu-FCB
7) Al llarg de la seva carrera ha coincidit amb alguns jugadors del Barça. Abans de fer-se oficial el seu fitxatge per la Roma l’estiu del 2011, va disputar alguns partits amb l’Olympique de Lió, on va coincidir amb un jove Umtiti. A la Roma va compartir vestidor amb Bojan (2011/12) i amb Keita (2014/15-2015/16). En la seva primera temporada a la Juventus, va formar part de la mateixa plantilla amb Dani Alves i Neto (2016/17).
8) Pjanić va començar lluint el dorsal ‘33’ al Metz, però de seguida es va apoderar del ‘15’. A l’Olympique de Lió va escollir el ‘18’ en la seva primera temporada, però el número ‘8’ el va acompanyar al durant la resta de la seva etapa. A la Roma va tornar a lluir el ‘15’ i a la Juventus ha portat el ‘5’ al llarg de les quatre temporades.
Les darreres quatre temporades Pjanić ha portat el dorsal '5'. Foto: Juventus
9) L’agost del 2013 va néixer el seu primer i únic fill: l’Edin.
10) Juntament amb Leo Messi, Serge Gnabry del Bayern de Munic i Scott McTominay, Pjanić forma part de la portada del videojoc Pro Evolution Soccer 2020.
Així juga Miralem Pjanić
Coneix la seva trajectòria futbolística, els seus inicis i el seu estil damunt del terreny de joc
Més detalls de com juga el migcampista bosnià